VARŠAVA. Poľský minister zahraničných vecí Radek Sikorski si v stredu predvolal veľvyslanca Ruskej federácie, aby mu predostrel námietku voči výrokom ruského nacionalistického politika Vladimira Žirinovského.
Ten vo vysielaní štátnej televízie Rossija 24 v piatok uviedol, že Poľsko a Pobaltie budú v prípade vojny medzi Ruskom a Západom vymazané z mapy.
Žirinovskij, ktorý je lídrom Liberálnodemokratickej strany Ruska (LDSR) a podpredseda dolnej komory ruského parlamentu, ďalej povedal, že Poľsko a pobaltské štáty by v prípade takéhoto konfliktu boli "odsúdené na záhubu" a "nič by z nich nezostalo".
Sikorski podľa agentúry AP neuviedol bližšie detaily o rozhovore s ruským veľvyslancom Alexandrom Alexejevom.
Žirinovskij má za sebou celú škálu podobných kontroverzných vyjadrení, ktorými sa chce zavďačiť najmä svojim nacionalistickým stúpencom.
Jeho strana hlasuje tak, ako si Kremeľ želá, Žirinovského komentáre však neodzrkadľujú oficiálne stanoviská ruskej vlády.
V apríli Žirinovskij na tlačovej konferencii slovne zaútočil na tehotnú novinárku, pričom svojim asistentom povedal, aby ju znásilnili.
Pod týmto článkom nie je možné diskutovať. Vysvetlenie nájdete tu